*****

ΚΑΝΟΝΙΣΜΟΣ (ΕΟΚ) αριθ. 2734/89 ΤΗΣ ΕΠΙΤΡΟΠΗΣ

της 8ης Σεπτεμβρίου 1989

περί των στοιχείων που λαμβάνονται υπόψη για τον καθορισμό των δαπανών βάσει του άρθρου 37 παράγραφος 2 του κανονισμού (ΕΟΚ) αριθ. 822/87 του Συμβουλίου και που χρησιμοποιούνται από το Ευρωπαϊκό Γεωργικό Ταμείο Πρασανατολισμού και Εγγυήσεων (ΕΓΤΠΕ), τμήμα Εγγυήσεων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3247/81 του Συμβουλίου της 9ης Νοεμβρίου 1981 περί της χρηματοδοτήσεως από το ΕΓΤΠΕ, τμήμα Εγγυήσεων, ορισμένων μέτρων παρεμβάσεως, και ιδίως εκείνων που συνίστανται στην αγορά, αποθεματοποίηση και πώληση γεωργικών προϊόντων από τους οργανισμούς παρεμβάσεως (1), όπως τροποποιήθηκε τελευταία από τον κανονισμό (ΕΟΚ) αριθ. 2277/89 (2), και ιδίως το άρθρο 7β,

Εκτιμώντας:

ότι το άρθρο 37 παράγραφος 2 του κανονισμού (ΕΟΚ) αριθ. 822/87 του Συμβουλίου της 16ης Μαρτίου 1987 για την κοινή οργάνωση αμπελοοινικής αγοράς (3), όπως τροποποιήθηκε τελευταία από τον κανονισμό (ΕΟΚ) αριθ. 1236/89 (4), προβλέπει ότι το κόστος διάθεσης των προϊόντων απόσταξης που προβλέπεται στα άρθρα 35 και 36 του εν λόγω κανονισμόυ βαρύνει το ΕΓΤΠΕ, τμήμα Εγγυήσεων· ότι είναι αναγκαίο να οριστούν τα στοιχεία που πρέπει να λαμβάνονται υπόψη για τον καθορισμό του κόστους αυτού ·

ότι υπάρχει αναλογία ανάμεσα στο κόστος αυτό και στις δαπάνες που απορρέουν από την εφαρμογή του άρθρου 40 του κανονισμού (ΕΟΚ) αριθ. 822/87 και κατά συνέπεια είναι δυνατόν να εφαρμόζονται οι ίδιοι κανόνες με εκείνους που προβλέπονται στα άρθρα 3 και 4 του κανονισμού (ΕΟΚ) αριθ. 3247/81·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής του ΕΓΤΠΕ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι δαπάνες που απορρέουν από τη διάθεση των προϊόντων απόσταξης που προβλέπονται στα άρθρα 35 και 36 του κανονισμού (ΕΟΚ) αριθ. 822/87 στους άλλους τομείςε εκτός από τους τομείς της αλκόλης και των οινοπνευματωδών ποτών, οι οποίες λαμβάνονται υπόψη από το ΕΓΤΠΕ, τμήμα Εγγυήσεων, είναι ίσες με τις τιμές αγοράς των εν λόγω αλκοολών, αφού αφαιρεθούν:

α) τα έσοδα από τις πωλήσεις των αλκοολών·

β) το ποσό των ποσοτικών απωλειών που υπερβαίνει το όριο ανοχής·

γ) η αξία των ελλειμματικών ποσοτήτων μετά από κλοπή ή άλλες απώλειες που είναι δυνατόν να προσδιοριστούν·

δ) η αξία των ποσοτήτων που έχουν υποβαθμιστεί λόγω των συνθηκών αποθεματοποίησης·

ε) η αξία των ποσοτήτων που έχουν υποστεί ζημία·

στ) οι εγγυήσεις που καταπίπτουν στο πλαίσιο της κοινοτικής ρύθμισης·

ζ) τα άλλα ενδεχόμενα έσοδα.

Άρθρο 2

Για τον καθορισμό των αξιών που αναφέρονται στο άρθρο 1 στοιχεία β), γ), δ) και ε) εφαρμόζονται οι διατάξεις του άρθρου 2 και του άρθρου 4 του κανονισμού (ΕΟΚ) αριθ. 3247/81.

Άρθρο 3

Το όριο ανοχής για τις απώλειες ποσοτήτων που γίνονται αποδεκτές για την αποθεματοποίηση των προϊόντων απόσταξης που αναφέρονται τα άρθρα 35 και 36 του κανονισμού (ΕΟΚ) αριθ. 822/87 είναι το όριο που προβλέπεται για τα προϊόντα απόσταξης που αναφέρονται στο άρθρο 39 του εν λόγω κανονισμού.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Οκτωβρίου 1987.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Σεπτεμβρίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 327 της 14. 11. 1981, σ. 1.

(2) ΕΕ αριθ. L 218 της 28. 7. 1989, σ. 4.

(3) ΕΕ αριθ. L 84 της 27. 3. 1987, σ. 1.

(4) ΕΕ αριθ. L 128 της 11. 5. 1989, σ. 31.